1 Camuel 3
Rwot olwoŋo Camuel
1I kare meno onoŋo Camuel tye ka tic pi Rwot i te loc pa Eli. Onoŋo lok pa Rwot bino kicel kicel keken, ginanyuta ma Rwot cwalo macalo lek pe nen ata.
2I kare meno onoŋo waŋ Eli ocido woko, pe doŋ neno piny, I nino mo onoŋo obuto piny ka ma en buto iye, 3kun mac tara pa Lubaŋa pud lyel, dok kun Camuel obuto piny i ot pa Rwot ka ma canduk pa Lubaŋa bedo iye-ni. 4Ci Rwot olwoŋo ni, “Camuel! Camuel!” Camuel ogamo ni, “An atye ene!” 5Ci oriŋo bot Eli owaco ni, “An atye ene, ibedo ka lwoŋa.” Ento Eli ogamo ni, “An pe alwoŋi, cibut piny doki.” Camuel odok obuto piny. 6Ci Rwot dok olwoŋo ni, “Camuel! Camuel!” Ci Camuel oa ocito bot Eli, owaco ni, “An atye ene, ibedo ka lwoŋa.” Eli ogamo ni, “An pe alwoŋi, latinna, cibut piny doki.” 7I kare-nu onoŋo Camuel peya ŋeyo Rwot, onoŋo Rwot peya oyabo lokke bote. 8Ci Rwot dok olwoŋo Camuel tyen me adekke, ci Camuel dok oa ocito bot Eli kun waco ni, “An atye ene, ibedo ka lwoŋa.” Ci Eli oniaŋ ni Rwot aye obedo ka lwoŋo awobi-nu, 9mumiyo Eli owaco bot Camuel ni, “Cibut piny. Ka ce dok olwoŋi, ci ibiwaco ni, ‘Rwot, wac lokki. An laticci, atye ka winyone.’ ” Kit meno Camuel odok obuto piny i kabutone.
10Rwot obino ci ocuŋ cok kun lwoŋo kit ma olwoŋo i kare ca ni, “Camuel! Camuel!” Ci Camuel ogamo ni, “Rwot, wac lokki. An laticci, atye ka winyone.” 11Dok Rwot owaco bot Camuel ni, “Nen ba, an doŋ atye cok ka tiyo gin mo i Icrael ma bimiyo dano ducu ma winyo komgi bito lirut. 12I nino meno abicobo gin ducu ma yam aloko i kom ot pa Eli, cakke i acakkine o wa i agikki. 13An doŋ atito bote ni abiketo can i kom jo me ode matwal pi gin ma guroco ma en ŋeyo wa con, pien litinone gubedo ka yeto Lubaŋa kun en pe jukogi. 14Mumiyo akwoŋo kwoŋ bot jo me ot pa Eli ni, pe tye gitum mo nyo gityer mo ma bikwanyo bal ki i kom jo me ot pa Eli matwal.”
15Camuel obuto nio wa odiko, ci ocako yabo doggola me ot pa Rwot. Onoŋo en lworo tito bot Eli lok ma Lubaŋa onyuto bote. 16Ento Eli olwoŋe kun waco ni “Camuel, latinna.” Camuel ogamo ni, “An atye ene.” 17Ci Eli openye ni, “Rwot otitti lok aŋo? Pe imuŋŋa lokke. Lubaŋa myero oket can i komi kit meno ki makato bene, ka ce imuŋŋa lok mo i kom lok ducu ma en otito boti.” 18Kit meno Camuel otitte lok ducu, kun pe omuŋo lok mo bote. Eli ogamo ni, “En aye Rwot; wek otim gin ma oneno ni ber.”
19Camuel omedde ki doŋo kun onoŋo Rwot tye kwede, Rwot pe oweko lok mo ma Camuel owaco obut opoto piny i nom ma pe ocobbe kakare. 20Ci jo Icrael ducu cakke ki i Dan o wa i Beer-ceba guŋeyo ni, Camuel doŋ gimoko me bedo lanebi pa Rwot. 21Rwot omedde ki nen doki i Cilo, ka ma yam onoŋo onyutte iye bot Camuel kun tito lokke bote.
tpi_Latn luo_Latn hat_Latn luo_Latn luo_Latn luo_Latn luo_Latn